Rīgā

|  |  |
| --- | --- |
| Dokumenta datums ir  elektroniskās parakstīšanas datums. | Nr.  skatīt pievienotajā datnē. |

Uz 13.12.2019. Nr.1-132/11670

**SIA “IsMade”**

**Talsu iela 14-1, Rīga, LV-1002**

www.juris@gmail.com

**Par ūdensapgādes un notekūdeņu apsaimniekošanas**

**investīciju vajadzībām un investīciju plānu 2021.-2027.gadam**

SIA “Rīgas ūdens” (turpmāk – Sabiedrība) ir saņēmusi Vides aizsardzības un reģionālās attīstības ministrijas (turpmāk – VARAM) 13.12.2019. vēstuli Nr.1-132/11670 par ūdensapgādes un notekūdeņu apsaimniekošanas investīciju plāna 2021.-2027.gadam izstrādes uzsākšanu, līguma noslēgšanu ar SIA “ISMADE”, kas laika periodā no 2020.gada 5.janvāra līdz 2020.gada 1.aprīlim veiks ūdenssaimniecības uzņēmumu pašreizējās situācijas un problēmu apzināšanu un precizēšanu, investīciju vajadzību apkopošanu ūdensapgādes un notekūdeņu apsaimniekošanas turpmākai attīstībai, kas nepieciešama ūdensapgādes un notekūdeņu apsaimniekošanas investīciju plāna 2021.-2027.gadam izstrādei.

Ar šo, nosūtam anketā aizpildīto informāciju par Sabiedrības un ūdenssaimniecības infrastruktūras esošo situāciju, un nepieciešamajām investīcijām Rīgas centralizētās ūdensapgādes un kanalizācijas sistēmas turpmākai attīstībai, atbilstoši anketā prasītajam – par 2018.gadu (Pielikums Nr.1).

Rīgas pilsētas notekūdeņu aglomerācijas robežas apstiprinātas ar Rīgas domes 15.12.2017. lēmumu Nr.631 (prot. Nr.14, 100.§) *Par Rīgas pilsētas ūdenssaimniecības aglomerācijas teritoriju* (Pielikums Nr.2).

Vienlaikus atzīmējam, ka atbilstoši SIA “Aqua-Brambis” 2015.gadā veiktajam pētījumam *“Rīgas pilsētas centralizētās kanalizācijas sistēmas aglomerācijas un centralizētas ūdensapgādes sistēmas pakalpojumu sniegšanas zonas aktualizācija”* (turpmāk – Pētījums) Rīgas pilsētas centralizētās kanalizācijas sistēmas aglomerācijas paplašināšana Rīgas pilsētas apkaimēs ārpus patlaban spēkā esošām robežām netiek rekomendēta, jo galvenokārt šīs teritorijas 2015.gadā bija ekonomiski nekoncentrētas ar nepietiekamu iedzīvotāju blīvumu, tādēļ Sabiedrība šobrīd neplāno paplašināt notekūdeņu aglomerācijas robežas. Neskatoties uz minēto, bet ņemot vērā, ka Rīgas pilsētas apbūve attīstās, Sabiedrība apsver iespēju izvērtēt notekūdeņu aglomerācijas robežu izmaiņas atbilstoši EK 21.05.1991. Padomes Direktīvas 91/271/EEK *Par komunālo notekūdeņu attīrīšanu* (turpmāk – Direktīva 91/271/EEK) un Ministru kabineta 22.01.2002. noteikumu Nr.34 *"Noteikumi par piesārņojošo vielu emisiju ūdenī"* prasībām, ja tās būs ekonomiski pamatotas (tai skaitā, vietām aglomerācijas robežas samazināt/palielināt).

Papildus informējam, ka izņēmums augstāk minētajam ir Dārziņu apkaime, kas ir nosacīti nodalīta no esošās Rīgas pilsētas centralizētās ūdensapgādes un kanalizācijas sistēmas ar Rumbulas apkaimi, kurā, savukārt, nav attīstījusies plānotā apbūve un uz doto brīdi ir raksturīgs zems iedzīvotāju blīvums. Dārziņu apkaimē pēc veiktajam aplēsēm uz 01.01.2020. bija deklarēti aptuveni 3902 iedzīvotāji, uz šo brīdi nav izveidota centralizētā ūdensapgādes un kanalizācijas sistēma, un tā (arī lielākā daļa Rumbulas apkaimes teritorijas) nav iekļauta spēkā esošajā Rīgas notekūdeņu aglomerācijā. Tādejādi Sabiedrība uzskata, ka Dārziņu apkaimē *Direktīvas 91/271/EEK* izpratnē ir izveidojusies atsevišķa notekūdeņu aglomerācija.

Pie tam, Dārziņu apkaime atrodas Rīgas pilsētas DA daļā pie Salaspils novada robežas. Atbilstoši Rīgas domes Pilsētas attīstības departamenta 2016.gadā izstrādātā “*Dārziņu apkaimes publiskās infrastruktūras attīstības tematiskais plānojums”* norādītajam, kā pamata risinājums tika apskatīta Dārziņu apkaimes ūdensapgādes un kanalizācijas sistēmas izbūve un pievienošana Salaspils centralizētajai ūdensapgādes un kanalizācijas sistēmai. Kā arī gadījumā, ja tiek attīstīta Rīgas centralizētā ūdensapgādes un kanalizācijas sistēma Rumbulas apkaimē, jāizvērtē Dārziņu apkaimes ūdensapgādes un kanalizācijas sistēmas pārslēgšanu uz Rīgas centralizēto ūdensapgādes un kanalizācijas sistēmu.

Jāmin arī papildus apstākļi, ka uz doto brīdi inženierkomunikāciju attīstību Dārziņu apkaimes publiskajā ārtelpā būtiski apgrūtina nesakārtotās sarkanās līnijas (žogi, būves, u.c.), relatīvi šaurās ielas, kā arī perspektīvo ielu šķērsprofilu ar inženierkomunikāciju izvietojumu trūkums. Arī Rumbulas apkaimē nav sakārtotas sarkanās līnijas.

Ņemot vērā, ka Dārziņu apkaimes ūdensapgādes un kanalizācijas sistēmas attīstība var būt saistīta ar Salaspils novada centralizēto ūdensapgādes un kanalizācijas sistēmu attīstību, Sabiedrība anketā (Pielikums Nr.1) nav iekļāvusi Dārziņu apkaimes ūdensapgādes un kanalizācijas sistēmas attīstības vajadzības.

Pētījumā tika arī uzsvērts, ka saskaņā ar *Direktīvas 91/271/EEK* noteiktajiem principiem, notekūdeņu aglomerācija nosakāma teritorijām neatkarīgi no to administratīvās piederības vai apdzīvotās vietas statusa, līdz ar to, *Direktīvas 91/271/EEK* izpratnē Rīgas pilsētas centralizētā kanalizācijas sistēmā jau ir iekļāvušās atsevišķas Rīgas tuvējo novadu teritorijas: Mārupes novadā, Ķekavas novadā, Stopiņu novadā un Garkalnes novadā (turpmāk – Pierīgas teritorijas), kuru centralizētās kanalizācijas sistēmas ir savstarpēji savienotas un izmantojot Rīgas pilsētas centralizēto kanalizācijas sistēmu novada notekūdeņus uz Rīgas pilsētas centralizētās kanalizācijas sistēmas bioloģiskajām notekūdeņu attīrīšanas iekārtām “Daugavgrīva” (turpmāk – BAS “Daugavgrīva”). Izņēmums ir Jūrmalas pilsēta, kas ar atsevišķu kanalizācijas spiedvadu notekūdeņus novada Rīgas aglomerācijas galvenajā kanalizācijas spiedvadā tieši pirms Rīgas pilsētas notekūdeņu attīrīšanas ietaisēm.

Ņemot vērā augstāk minēto par faktisko Rīgas notekūdeņu aglomerācijas notekūdeņu savākšanu un attīrīšanu, lūdzam SIA “ISMADE” ūdensapgādes un notekūdeņu apsaimniekošanas investīciju plāna 2021.-2027.gadam priekšlikumos VARAM skaidri norādīt kādā virzienā Rīgas aglomerācijai būtu jāattīstās, t.i.:

1. Variants nr.1, kur Rīgas aglomerācijā netiek novadīti Pierīgas teritorijas notekūdeņi un Rīgas centralizētās kanalizācijas sistēmas attīstībā, tai skaitā BAS “Daugavgrīvas” attīstībā, netiek apzinātas un ievērtētas Pierīgas teritorijas daļu notekūdeņu apsaimniekošanas vajadzības, lai izpildītu *Direktīvas 91/271/EEK* prasības*;*
2. Variants nr.2, kur vienoto Rīgas aglomerāciju atbilstoši *Direktīvas 91/271/EEK* prasībām veido gan Rīgas pilsētas administratīvās teritorijas centralizētā kanalizācijas sistēma, gan Pierīgas teritoriju centralizētās kanalizācijas sistēmas daļas. Tādejādi ir apzināta un noteikta no Pierīgas teritoriju centralizētās kanalizācijas sistēmas daļām uz Rīgas pilsētas administratīvās teritorijas centralizēto kanalizācijas sistēmu novadāmo notekūdeņu hidrauliskā un piesārņojuma slodzes jauda *Direktīvas 91/271/EEK* prasību izpildei. Vienlaikus jāņem vērā, ka šāda varianta gadījumā ir jāpārvērtē ne tikai BAS “Daugavgrīva” nepieciešamās jaudas, bet arī Rīgas pilsētas administratīvās teritorijas centralizētā kanalizācijas sistēmas posmu jaudas, tai skaitā, pašteces kolektoru, kanalizācijas sūkņu staciju un kanalizācijas spiedvadu hidrauliskās jaudas.

Ņemot vērā, ka *Direktīva 91/271/EEK* pieļauj izmantot arī individuālās kanalizācijas sistēmas vai citas piemērotas sistēmas (decentralizētās kanalizācijas sistēmas), kas nodrošina to pašu vides aizsardzības līmeni ko centralizētā kanalizācijas sistēma, papildus lūdzam SIA “ISMADE” Rīgas notekūdeņu aglomerācijas izvērtējumā sniegt VARAM un Sabiedrībai atzinumu par pieļaujamo decentralizēto kanalizācijas sistēmu īpatsvaru Rīgas notekūdeņu aglomerācijā, tai skaitā norādot arī nepieciešamo iedzīvotāju pieslēgumu centralizētai kanalizācijas sistēmai īpatsvaru % vai cita rādītāja lielumu, piemēram, iedzīvotāju ekvivalents, kas atbilstu un nodrošinātu *Direktīvas 91/271/EEK* prasību izpildi.

Vienlaikus norādām, ka esam veikuši aplēses un anketā (Pielikums Nr.1) parādam kopējās jaunu kanalizācijas ārējo inženiertīklu izbūves investīcijas esošās Rīgas notekūdeņu aglomerācijas robežās, kas nepieciešamas 100% pieslēgumu centralizētai kanalizācijas sistēmai nodrošināšanai ielu sarkanajās līnijās. Kompleksi ar kanalizācijas tīklu izbūvi tika novērtēta vienlaikus ūdensapgādes tīklu paplašināšanas iespēja tikai notekūdeņu aglomerācijas teritorijas robežās, tai skaitā vietās, kur ūdensapgādes tīklu šobrīd nav vai veicot “pagaidu” ūdensvadu tīklu pārbūvi, kas nav Sabiedrības īpašumā un caur kuriem Sabiedrībai ir apgrūtināti nodrošināt EK 05.12.1998. Padomes Direktīvas 98/83/EEK *Par dzeramā ūdens kvalitāti* prasības. Papildus izmaksas, kas nav norādītas, bet būtu jāņem vērā plānojot nodrošināt papildus pieslēgumus centralizētajai ūdensapgādes un kanalizācijas sistēmai, ir ūdensvada un kanalizācijas atzaru projektēšanas un būvniecības izmaksas ārpus ielu sarkanajām līnijām, līdz ēku pieslēgumiem, kas pēc Sabiedrības aplēsēm kanalizācijai sastāda 4,9 miljonus EUR un ūdensapgādei sastāda 1,4 miljonus EUR (tai skaitā ietverot Rīgas pilsētas pašvaldības līdzfinansējuma izmaksas un ūdenssaimniecības pakalpojuma lietotāja izmaksas). Izmaksas aplēstas tikai teritorijās, kurās plānota kanalizācijas un ūdensapgādes tīklu paplašināšana.

Atbilstoši Latvijas Republikas Ministru kabineta 30.06.2015. noteikumiem Nr.327 *“Noteikumi par Latvijas būvnormatīvu LBN 223-15 "Kanalizācijas būves"*, Rīgas pilsētā ir kombinētā (jauktā) kanalizācijas sistēma, kas sevī apvieno šķirtsistēmu, daļējo šķirtsistēmu, un kopsistēmu, kas veidojas, ja kādā no apdzīvotās vietas daļām ir esoša kopsistēma, bet to attīstot, tiek projektēta šķirtsistēma vai daļēja šķirtsistēma. Tādejādi atsevišķās Rīgas pilsētas daļās joprojām pastāv kanalizācijas kopsistēma, t.i. centralizētajā kanalizācijas sistēmā nonāk arī lietus notekūdeņi. Spēcīgu lietusgāžu laikā caur avārijas izlaidēm vidē tiek novadīti notekūdeņi, lai izvairītos no BAS „Daugavgrīva” pārslodzes, kas varētu izraisīt būtiskus traucējumus notekūdeņu attīrīšanas procesā un radīt tehniska rakstura bojājumus.

Ņemot vērā, ka atbilstoši Rīgas domes 15.11.2011. saistošajiem noteikumiem Nr.147 *“Rīgas pilsētas hidrogrāfiskā tīkla lietošanas un uzturēšanas noteikumi”* u.c., Rīgas pilsētā ar lietus notekūdens sistēmas attīstību, to apkalpošanu un uzturēšanu nodarbojas dažādas Rīgas pilsētas pašvaldības institūcijas – Rīgas domes Satiksmes departaments ar šķirto lietus notekūdeņu sistēmu un lietus notekūdens uztveršanas akām, Rīgas domes Mājokļu un vides departaments ar meliorācijas sistēmu, Rīgas pilsētas pašvaldības izpilddirekcija ar sistēmas daļu pašvaldībai piekrītošajos un/vai piederošajos zemesgabalos, Rīgas domes Pilsētas attīstības departaments ar attīstības jautājumiem, un Sabiedrība ar kanalizācijas kopsistēmas daļas uzturēšanu, tādejādi Sabiedrība neatbild par un nevar ietekmēt Rīgas pilsētas šķirtās lietus notekūdens sistēmas attīstību.

Papildus informējam, ka atbilstoši Rīgas domes Pilsētas attīstības departamenta 2014.gadā izstrādātajai “*Rīgas ilgtspējīgas attīstības stratēģijai līdz 2030.gadam”*, lietus notekūdens jomā Rīgas pilsētai jāturpina lietus notekūdens nošķiršana no kopsistēmas, kā arī jāveicina lietus notekūdens sistēmas koordinēta rekonstrukcija un attīstība. Šī problēm-jautājuma kontekstā Sabiedrībai ir ļoti svarīgi, lai Rīgas pilsēta attīsta šķirto lietus notekūdens sistēmu kanalizācijas kopsistēmas teritorijas daļās un tādejādi būtiski mazina lietus notekūdens ietekmi uz Rīgas centralizētās kanalizācijas sistēmas, tai skaitā BAS “Daugavgrīva”, darbību.

Lietus notekūdens apsaimniekošanas kontekstā un nepieciešamo investīciju apzināšanai lietus notekūdens daudzuma samazināšanai Rīgas centralizētās kanalizācijas sistēmā, tai skaitā uz BAS “Daugavgrīva” nonākošajā notekūdenī, Sabiedrība lūdz SIA “ISMADE” vērsties pie Rīgas domes Satiksmes departamenta un Rīgas domes Pilsētas attīstības departamenta.

Vienlaikus Sabiedrība anketā (Pielikums Nr.1) ir sagatavojusi investīciju 2021.-2027.gadam priekšlikumus BAS “Daugavgrīva” attīstībai, kas nepieciešami gan dēļ piesārņojuma slodzes pieauguma, gan hidrauliskās jaudas pieauguma BAS “Daugavgrīva” pienākošajā notekūdenī lietusgāžu laikā.

Papildus informējam, ka Sabiedrība 2019.gadā ir uzsākusi informācijas un datu ziņā apjomīga kanalizācijas sistēmas dator-modeļa izstrādi, kas ir nepieciešams kanalizācijas sistēmas darbības efektivitātes novērtēšanai, kanalizācijas infrastruktūras attīstības un tehnoloģiskās modernizācijas jautājumu risināšanai. Dator-modelis ļaus izvērtēt lietus notekūdeņu pieteces, sniega kušanas ūdeņu pieteces, infiltrācijas/eksfiltrācijas apjomus, kā arī papildus detalizēti tiks izvērtēta lietus pārgāžu kameru/avārijas izlaižu darbības mazināšana, kanalizācijas sūkņu staciju un kanalizācijas tīkla kopdarbība, un kanalizācijas tīklu stāvoklis. Dator-modeļa aprēķinu rezultāti ļaus apstiprināt lietus notekūdeņu krājrezervuāra(u) izvietojumu un izmērus pilsētā/BAS “Daugavgrīva”.

Vēršam uzmanību uz to, ka Sabiedrība anketā (Pielikums Nr.1) nav iekļāvusi investīcijas, kas saistāmas ar iespējamo notekūdeņu dūņu apstrādes prasību pieaugumu un papildus dūņu apstrādes tehnoloģiju ieviešanu. Dūņu apstrāde, kā neatņemama sabiedriskā ūdenssaimniecības pakalpojuma sniegšanas sastāvdaļa, šobrīd tiek veikta metāntenkos, kur no biogāzes tiek iegūta siltuma enerģija, savukārt, stabilizētās dūņas tiek nodotas atsevišķu lauksaimniecības zemju augsnes mēslošanai.

Ievērojot, ka:

1. saskaņā ar ES direktīvu (*91/271/EEK, 86/278/EEK, 142/2011/EEK*) prasību izpildi, piesārņojošo vielu ietekmes uz riska objektiem mazināšanai, tai skaitā patogēno mikroorganismu samazināšanas prasībām (higienizāciju) pirms notekūdeņu dūņu, to komposta un fermentācijas atlieku izmantošanas augsnes mēslošanai lauksaimniecības zemēs, augšņu ielabošanai mežsaimniecībā, teritoriju apzaļumošanai, ņemot vērā risku cilvēku un dzīvnieku veselībai, dzīvnieku barības un cilvēku pārtikas ķēdes drošumam un apkārtējai videi;
2. minēto, patogēno mikroorganismu daudzumu notekūdeņu dūņās var samazināt līdz zemam riska līmenim ar vairākiem dūņu apstrādes veidiem (metodēm). Mikroorganismu samazināšanā ir nepieciešama dūņu apstrāde augstā temperatūras režīmā, bet mezofilais režīms (~37 °C) neļauj sasniegt stabilu vēlamo samazinājuma rezultātu;
3. ar anaerobo apstrādi termofilā režīmā un kompostēšanu var panākt vienlaicīgi dūņu stabilizāciju (smakas samazināšana, atūdeņošanās, viegli noārdāmo organisko vielu degradācija) un arī higienizāciju (patogēno mikroorganismu daudzuma samazināšana). Apstrādājot notekūdeņu dūņas ar kaļķi, paaugstinot pH, kombinācijā ar temperatūras paaugstināšanu (nedzēstie kaļķi), notiek dūņu masas stabilizācija un higienizācija;
4. ar mērķi nodrošināt vides aizsardzības prasību ievērošanu, Sabiedrībai ir nepieciešamība palielināt dūņu apstrādes jaudu, izbūvējot papildus 2 (divas) dūņu raudzēšanas tvertnes (metāntenkus) un pārbūvējot metāntenku sūkņu staciju. Līdz ar plānoto papildus dūņu raudzēšanas tvertņu izbūves uzsākšanu 2021.gadā, nākamajos gados ir paredzama pietiekama dūņu fermentācijas cikla apstrādes jauda (~37°C) mezofilajā režīmā;
5. BAS “Daugavgrīva” tehnoloģiskajā procesā katru gadu tiek saražotas aptuveni 40 tūkstoši tonnas atūdeņotu dūņu ar sausnas saturu 24% DS (sausās cietās vielas), kur ievērojamu izmaksu daļu sastāda dūņu transportēšanas izmaksas, transportējot tās līdz lauksaimnieciskai iestrādes vietai;
6. Sabiedrība sniedzot sabiedrisko ūdenssaimniecības pakalpojumu, sedz dūņu utilizācijas izmaksas ikgadējam saražotajam dūņu daudzumam aptuveni 40 tūkstoši tonnu apmērā;
7. Šī brīža dūņu apstrādes tehnoloģiju izmaksu risku sekmējošie faktori ir minami tādi kā: lauksaimniecībā izmantojamo zemju īpatsvara samazināšanās Rīgas pilsētas aglomerācijas tuvumā; transportējamo dūņu attāluma palielināšanās līdz to utilizācijas vietai; lauksaimnieku pieprasītās utilizācijas maksas neprognozēts pieaugums;
8. regulāri tiek saņemtas iedzīvotāju sūdzības par smakām “Vārnukroga” dūņu krātuvēs un to apkārtnē;
9. EK apstiprinājusi jaunu notekūdeņu dūņu nolikumu Vācijas pavalstīm, kur pēc abās palātās apstiprinātās jaunās notekūdeņu dūņu prasības stājas spēkā ar 2018. gadu. Šis solis padarīs fosfora (P) reģenerāciju no notekūdeņu dūņām par obligātu visām Vācijas notekūdeņu attīrīšanas iekārtām (NAI), kurās ir vairāk nekā 50 000 cilvēku ekvivalentu (CE), kas atbilst ~ 500 notekūdeņu attīrīšanas iekārtām no ~ 9300 notekūdeņu attīrīšanas iekārtām. NAI būs jāatgūst fosfors, ja dūņās ir vairāk nekā 2% fosfora/ DS (sausās cietās vielas) vai tās dedzina dedzināšanas atkritumus mono-sadedzināšanas iekārtās. Dūņu izmantošana lauksaimniecībā ir atļauta tikai vietējiem notekūdeņu attīrīšanas iekārtām <50 000 CE. Šīs ~ 500 notekūdeņu attīrīšanas iekārtas ir apmēram 66% no kopējā fosfora, kas attīrīts no Vācijas notekūdeņiem un pārnests dūņās;
10. Eiropas ilgtermiņa stratēģija ir palielināt notekūdenī esošo resursu atkārtotu izmantošanu, garantējot minimālu risku dabai un cilvēkiem. Līdz ar to, drošuma prasības pret notekūdens dūņu izvietošanu apkārtējā vidē visdrīzāk pieaugs;
11. turpmākajā ES fondu plānošanas periodā būtu nepieciešama Latvijas Republikas Ministru kabineta 02.05.2006. noteikumu Nr. 362 *„Noteikumi par notekūdeņu dūņu un to komposta izmantošanu, monitoringu un kontroli”* aktualizācija;

ir nepieciešams risināt jautājumu par papildus notekūdeņu dūņu apstrādi.

Ieteicams izstrādāt dūņu apsaimniekošanas stratēģiju valsts līmenī, iesaistoties VARAM un Zemkopības ministrijai, nosakot atbilstošas dūņu apstrādes prasības, pārejas periodu prasību ieviešanai un plānojot finanšu līdzekļus dūņu apstrādes tehnoloģiju investīciju programmām, uzsverot, ka Sabiedrībai ar ūdenssaimniecības darbības ienākumiem to finansēt nebūs iespējams.

**Pielikumā:**

**Pielikums Nr.1. Anketa ar izvērtējumam nepieciešamo informāciju (datne: Pielikums Nr.1 Anketa Rīga 2019 10032020);**

**Pielikums Nr.2. Rīgas domes lēmums un apstiprinātā notekūdeņu aglomerācijas teritorija (datne: Pielikums Nr.2 RD lēmums).**

|  |  |
| --- | --- |
| Valdes priekšsēdētāja | D.Kalniņa |

R.Neilands

67032872